Serena verlaat baan in traneSerena Williams. Foto: Adrian Dennis/AFP. Op 39-jarige ouderdom het Serena Williams vanjaar nog daarvan gedroom om haar agtste Wimbledon-titel in te oes. Tog het daardie droom gister in trane geëindig toe sy haar weens ’n besering aan die toernooi moes onttrek. Die Amerikaner was in aksie teen Aliaksandra Sasnovich in haar openingswedstryd en sy het met 3-1 in die eerste stel voorgeloop voordat sy gegly en haar regterbeen beseer het. Nadat sy mediese behandeling ontvang het, het sy nog vir ’n pot of twee voortgeveg, maar sy het met die telling op 3-elk die handdoek ingegooi. Sy het later in ’n plasing op haar amptelike Instagram-rekening die toeskouers en haar span vir hul ondersteuning bedank. Brutal for @serenawilliams but centre court is extremely slippy out there. Not easy to move out there. — Andy Murray (@andy_murray) June 29, 2021 Dit was die eerste keer in 20 Wimbledon-toernooie dat sy nie verder as die eerste ronde gevorder het nie en gister se terugslag moet veral ’n bitter pil wees om te sluk. Met Naomi Osaka en Simona Halep wat reeds vóór die toernooi aangedui het dat hulle nie deel van die aksie sal wees nie, was sy ongetwyfeld een van die gunstelinge om met die louere weg te stap. Williams het laas in 2017 ’n Grand Slam-titel gewen toe sy die Australiese Ope-trofee omhoog gehou het en talle kenners meen dat die horlosie ook nie vir haar stilstaan nie. Ion Tiriac, ’n skatryk Roemeense sakeman en voormalige tennisspeler, het in Januarie haar ouderdom en gewig gekritiseer. “Serena is ’n wonderlike speler, maar sy moes nou al haar uittrede aangekondig het as sy die ordentlikheid gehad het,” het die 81-jarige aan ’n Roemeense televisiestasie gesê. “Op haar ouderdom en weens haar gewig beweeg sy beslis nie meer so maklik op die baan soos wat sy 15 jaar gelede gedoen het nie.” Nodeloos om te sê het Tiriac se kommentaar ’n storm op sosiale media ontketen en Williams se man, Alexis Ohanian, het vir sy vrou in die bresse getree. “Dit is 2021 en ek gaan nie stilbly wanneer ’n rassistiese en seksistiese nar my gesin aanval nie. Ek dink dit is veilig om te sê dat niemand omgee wat Ion Tiriac dink nie,” het Ohanian op Twitter geskryf. We're heartbroken for you, Serena. Our seven-time singles champion is forced to retire from The Championships 2021 through injury#Wimbledon pic.twitter.com/vpcW1UN78s — Wimbledon (@Wimbledon) June 29, 2021